Vyhlásenie
Ministerstva práce, sociálnych vecí a rodiny Slovenskej republiky

Návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá na rokovanie vlády Slovenskej republiky s týmito rozpormi:

I.	Konfederácia odborových zväzov Slovenskej republiky
-	nesúhlasí s tým, aby vyplácanie pozostalostných dôchodkov v systéme starobného dôchodkového sporenia bolo dobrovoľné, pretože je to v rozpore s účelom základného dôchodkového systému, ktorý má zabezpečiť vdove (vdovcovi) a sirote príjem aj v prípade úmrtia ich živiteľa,
-	nesúhlasí so stanovenou dĺžkou poberania vdovského a vdoveckého dôchodku, t.j. jeden alebo dva roky a navrhuje, aby doba vyplácania bola stanovená primerane objemu úspor sporiteľa nevyčerpaných vo forme jeho vlastného dôchodku.
II.	Hromadná pripomienka verejnosti - v zastúpení Radovan Ďurana, Juraj Karpiš a Ondrej Dostál
-	navrhuje prerušiť medzirezortné pripomienkové konanie, otvoriť širokú verejnú diskusiu a posunúť legislatívne konanie na jar 2014,
-	nesúhlasí s obmedzovaním sporiteľov v prístupe k svojim úsporám, pričom navrhuje, aby podmienkou vyplácania programového výberu bolo, že dôchodok z I. a II. piliera v úhrne bol najmenej vo výške 1,2-násobku životného minima pre jednu plnoletú fyzickú osobu a zároveň si každý sporiteľ musí zakúpiť doživotný dôchodok najmenej vo výške 0,4-násobku životného minima pre jednu plnoletú fyzickú osobu,
-	navrhuje zaviesť povinnosť indexovania doživotného dôchodku v prípade, že dôchodok sporiteľa zo systému sociálneho poistenia (I. pilier) bude nižší ako životné minimum pre jednu plnoletú fyzickú osobu.